Ljubljana, 11. 12. 2022

Sporočilo za medije: Mednarodni dan gora – izjava o prihodnosti gorskih območij

Leta 2002 je generalna skupščina OZN 11. december razglasila za mednarodni dan gora, ki ga obeležujemo od leta 2003. To obeležje opozarja na ekosistemski pomen gora in na potrebo po trajnostnem razvoj gorskih območij, saj so gorska območja ena tistih kopnih območij na planetu, kjer so vplivi modernizacije, urbanizacije in degradacije, med manj izrazitimi, hkrati pa so ta območja pomembna zaradi zagotavljanja številnih ekosistemskih storitev na globalni ravni.

V Sloveniji gorska in hribovita območja obsegajo preko 70 % ozemlja, življenje z gorami pa smo Slovenci skozi stoletja ponotranjili do mere, da so gore del narodne identitete. Vseeno pa smo tudi v Sloveniji priča vse pogostejšim procesom in posegom, ki gorsko naravo krnijo in uničujejo, kar zbuja skrb in negotovost. Zato CIPRA Slovenija, društvo za varstvo Alp ob letošnjem mednarodnem dnevu gora z **Izjavo o prihodnosti gorskih območij Slovenije, podpori trajnostnemu razvoju in uveljavljanju skromnosti v gorniškem turizmu** izraža skrb nad stanjem gorske narave in odnosom do nje ter poziva planinsko organizacijo (Planinsko zvezo Slovenije, planinska društva ter njihove člane), pa tudi druge (raziskovalce, strokovnjake, obiskovalce in ljubitelje gora) k pristopu k izjavi in oblikovanju široke koalicije za varstvo gorske narave.

Matej Ogrin

Predsednik CIPRE Slovenija